KIRJALLINEN KYSYMYS E-3149/02

esittäjä(t): Ilda Figueiredo (GUE/NGL) komissiolle

(4. marraskuuta 2002)

Aihe: Köyhyyden ja sosiaalisen syrjäytymisen torjuntaa koskeva yhteisön ohjelma

Köyhyyden torjuntaan kannustavaan yhteisön ohjelmaan liittyy toimiva kansallisten seurantakeskusten verkosto, jolla pyritään vahvistamaan tilastointia ja antamaan yksityiskohtaista tietoja köyhyydestä ja sosiaalisesta syrjäytyneisyydestä.

Myös 11. kesäkuuta 2002 sosiaalisesta yhteenkuuluvuudesta annetussa Euroopan parlamentin päätöslauselmassa kehotetaan komissiota edistämään Euroopan unionin naisten itsenäisyydestä tai taloudellisesta riippumattomuudesta tehtävää tutkimusta, joka koskee erityisesti sellaisia, joilla on perhe huollettavanaan.

Pyydän komissiota ilmoittamaan minulle seuraavat asiat:

1. Mitä kokemuksia on saatu kansallisten seurantakeskusten toiminnasta?

2. Missä vaiheessa on Euroopan unionin naisten itsenäisyyttä tai taloudellista riippumattomuutta koskeva tutkimus?

3. Mitä hankkeita esitettiin kuuluvaksi tähän yhteisön ohjelmaan? Pyydän, että komissio lähettää minulle luettelon niistä sekä viitetiedot hyväksytyistä hankkeista.

Anna Diamantopouloun komission puolesta antama vastaus

(18. joulukuuta 2002)

1. Edistäessään vuonna 2002 sosiaalisen syrjäytymisen torjumista koskevaa yhteisön toimintaohjelmaa komissio on ottanut huomioon kansallisten seurantakeskusten tai vastaavien tunnustettujen tahojen osallistumisen ohjelmaan. Ohjelman ensimmäisenä vuonna komissio käynnisti henkilövaihto-ohjelman kannustaakseen oppimiskäytäntöjen ja muiden parhaiksi todettujen käytäntöjen levittämistä (VP/2002/010) ja sisällytti ohjelman hakuohjeisiin nimenomaisesti viittauksen kansallisten seurantakeskusten tai vastaavien tunnustettujen tahojen välisiin vaihtoihin. Monessa niistä 65 hakemuksesta, jotka on juuri hyväksytty henkilövaihto-ohjelmaan, mainitaan tällaisia tahoja. Komissio pohtii myös, miten nämä tahot voisivat osallistua entistä tiiviimmin sosiaalisen yhteenkuuluvuuden lisäämisen prosessiin. Yksi vaihtoehto, josta aiotaan keskustella mietittäessä yhteisön toimintaohjelmaa vuodeksi 2003, on tutkimuksen teettäminen jäsenvaltioiden kansallisten ja alueellisten seurantakeskusten ja vastaavien tahojen sekä niiden tarkan toimivallan määrittelystä. Näin saadaan kattava kuva kyseisten tahojen luonteesta ja asemasta.

2. Komissio tietää, kuinka tärkeää on käsitellä sukupuoleen liittyviä kysymyksiä köyhyyden ja sosiaalisen syrjäytymisen alalla. Se aikoo syventää ongelman analysointia niin köyhyyden ja sosiaalisen syrjäytymisen torjuntaa koskevassa ohjelmassa kuin sosiaalisen suojelun komitean alaisessa indikaattoreita käsittelevässä työryhmässä, jonka on tarkoitus ottaa tämä ulottuvuus entistä paremmin huomioon indikaattoreissa. Komissio kiinnittää lopuksi parlamentin jäsenen huomion tuoreeseen tutkimukseen: Labour Market transitions in the context of social exclusion, joka löytyy Internet-osoitteesta: http://europa.eu.int/comm/employment_social/news/2002/nov/labmarket_trans_en.html, ja Eurostatin tuoreeseen julkaisuun The life of women and men in Europe A statistical portrait, jossa kuvaillaan tilastollisesti naisten ja miesten elämää eri ikävaiheissa.

3. Ohjelman täytäntöönpanon ensimmäisenä vuonna kiinnitettiin erityistä huomiota tietojen ja parhaiksi todettujen käytäntöjen siirtoon tarkoitettujen kansainvälisten vaihtojen kehittämiseen. Henkilövaihto-ohjelman täytäntöönpanoa pidennettiin siten, että ehdotuksissa voidaan kiinni erityistä huomiota suunnittelu- ja valmisteluvaiheeseen. Ensimmäisessä vaiheessa, joka on täysin toimintavalmis vuoden 2002 loppuun mennessä, pyritään tukemaan ponnisteluja, joita tekevät ne hankkeiden toteuttajat, jotka pyrkivät solmimaan vakaita kumppanuuksia, luomaan yhteyksiä politiikkojen laadintaprosesseihin ja levittämään laajalti hankkeiden tuloksia. Hankkeiden valintavaiheessa asetetaan etusijalle ehdotukset, joissa käsitellään kansallisten toimintasuunnitelmien ja sosiaalista osallisuutta koskevan yhteisen raportin tasolla

ilmenneitä ongelmia. Täydellinen luettelo ehdotetuista hankkeista ja luettelo hankkeista, joille on suositeltu tukea, voidaan julkaista lähiviikkoina työllisyys- ja sosiaaliasioiden pääosaston verkkosivuilla. Toinen vaihe käynnistyy vuonna 2003, ja siinä tuetaan rajoitetun ehdotuspyynnön perusteella ensimmäisen vaiheen ansiokkaimpia hankkeita.